Seria E‗F

Din seria E_F fac parte fotodiscurile produse de Electrecord la sfîrşitul anilor şaizeci şi de-a lungul deceniului următor. Formatul ales de casa românească de discuri era cel de carte poştală muzicală. Astfel, pe faţa fotodiscului erau tipărite ilustrate în culori conţinînd imagini din Bucureşti, iar pe verso se afla înregistrarea unui singur cîntec, gravată cu şanţ microrilă de 17 cm diametru (ca la discurile din seria E‗C). Împrejurul şanţurilor erau prezentate datele discului şi se putea scrie o scurtă dedicaţie pe spaţiul rămas liber.

Unele fotodiscuri se numără printre puţinele apariţii datate ale Electrecordului, fapt determinat de plasarea lor în evidenţa numerică a comenzilor tipografice, ca în cazul periodicelor, cărţilor şi a unor ilustrate. De aceea, în tabelele de mai jos sînt indicate numărul comenzii şi anul dedesubtul numărului de catalog.